இயக்குநர் திரு.சி.வி.ராஜேந்திரன் அவர்களது மறைவு குறித்து ஆழ்ந்த அதிர்ச்சி அடைந்தேன்.மனித நேயமும் பாசமும் இந்த வயதிலும் சினிமா பற்றிய காதலும் உழைக்கும் ஆர்வமும் கொண்ட மகத்தான மனிதர்.சிவாஜி சாரை வைத்து அவர் இயக்கிய படங்கள் ஏராளம் என்பதை தமிழ் திரை உலகம் அறியும்.வெகு சமீபத்தில் அருமை நண்பர் மேஜர்தாசன் என்னை அவரிடம் அழைத்துப்போனார்.ஏற்கனவே அவரிடம் எனக்கு நட்பு உண்டு.ஒரு படம் பண்ணலாம் என என்னை அழைத்து அழகான ஒரு காதல் கதையை சொன்னார்.திரைக்கதை வசனத்தை என்னிடம் ஒப்படைத்தார்.முழு சுதந்திரமும் தந்தார்.சிவாஜி சாரின் பேரனை அறிமுகப்படுத்த போவதாகச்சொன்னார்.நானும் அவரும் இரண்டு முறை இது தொடர்பாக விவாதித்து நான் ஸ்கிரிப்ட் வேலைகளை தொடங்கி விட்டேன்.இந்த நேரத்தில் இப்படி ஒரு அதிர்ச்சி.படங்கள் நாளைக்கே கிடைக்கும்.ஆனால் சி.வி.ஆர் போன்ற அற்புதமான பாசம் நிறைந்த ஒரு நல்ல ஆசான் இனி கிடைக்க போவதில்லை.அவரது குடும்பத்தாருக்கு எனது ஆழ்ந்த அனுதாபங்கள்.